KOMISIJAS ZIŅOJUMS EIROPAS PARLAMENTAM UN PADOMEI par Nolīguma starp Eiropas Savienību un Amerikas Savienotajām Valstīm par pasažieru datu reģistra datu apstrādi un pārsūtīšanu Amerikas Savienoto Valstu Iekšzemes drošības departamentam īstenošanas kopīgu pārskatīšanu /* COM/2013/0844 final */





KOMISIJAS ZIŅOJUMS EIROPAS PARLAMENTAM UN PADOMEI par Nolīguma starp Eiropas Savienību un Amerikas Savienotajām Valstīm par pasažieru datu reģistra datu apstrādi un pārsūtīšanu Amerikas Savienoto Valstu Iekšzemes drošības departamentam īstenošanas kopīgu pārskatīšanu Pašreizējais Nolīgums starp Amerikas Savienotajām Valstīm un Eiropas Savienību par pasažieru datu reģistra datu izmantošanu un pārsūtīšanu Amerikas Savienoto Valstu Iekšzemes drošības departamentam stājās spēkā 2012. gada 1. jūlijā. Nolīgumā noteikts, ka pirmo kopīgo pārskatīšanu veic vienu gadu pēc tā stāšanās spēkā un pēc tam regulāri saskaņā ar kopīgu vienošanos. Šī kopīgā pārskatīšana tika veikta 2013. gada 8. un 9. jūlijā Vašingtonā. Tajā galvenā uzmanība bija vērsta uz Nolīguma īstenošanu, īpaši uz pasažieru datu reģistra (PDR) datu pārsūtīšanas metodi, kā arī uz PDR datu tālāku nosūtīšanu, kā noteikts Nolīguma attiecīgajos pantos un saskaņā ar Nolīguma 18. apsvērumu. Kopīgā pārskatīšana ir balstīta uz metodoloģiju, ko ES un ASV grupas izstrādāja 2004. gada PDR Nolīguma pirmajai kopīgajai pārskatīšanai, kura notika 2005. gada septembrī. Saskaņā ar šo metodoloģiju pirmajā posmā Eiropas Komisija pirms kopīgās pārskatīšanas nosūtīja ASV Iekšzemes drošības departamentam (IDD) anketu. IDD pirms kopīgās pārskatīšanas sniedza rakstiskas atbildes uz anketas jautājumiem. Otrajā posmā ES grupa apmeklēja IDD operāciju centru. Trešajā posmā notika sanāksme, kurā piedalījās pārstāvji no IDD, ASV Tieslietu departamenta un ASV Valsts departamenta, ES grupas un IDD Privātuma aizsardzības biroja un kurā tika sīki apspriesta Nolīguma īstenošana. Pirms kopīgās pārskatīšanas IDD Privātuma aizsardzības birojs veica iekšēju pārskatīšanu par to, kā IDD īsteno Nolīgumu. Šo pārskatīšanu veica, lai noteiktu, vai IDD darbojas saskaņā ar standartiem un pārstāvībām, kā paredzēts Nolīgumā ar ES. ES grupa secināja, ka IDD īsteno Nolīgumu saskaņā ar tajā paredzētajiem nosacījumiem. Piemēram, IDD izmanto iedarbīgus filtrus, lai atsijātu datus, kam nav saiknes ar ASV, kā arī PDR datus, kas neietilpst Nolīguma pielikumā aprakstītajās 19 datu kategorijās. Tiek ievērota sensitīvo datu maskēšana un dzēšana, un IDD ir paziņojis, ka nekad nav piekļuvis sensitīviem datiem operatīvos nolūkos. IDD arī īsteno savas saistības attiecībā uz pasažieru tiesībām, īpaši attiecībā uz pienācīgu informācijas sniegšanu pasažieriem un piekļuves tiesību īstenošanu bez jebkādiem izņēmumiem. Tomēr šis apgalvojums būtu jālasa, ņemot vērā turpmāk sniegto ceturto ieteikumu, kas pievēršas nepieciešamībai nodrošināt lielāku pārredzamību par pasažieriem pieejamajiem tiesību aizsardzības mehānismiem. Datu koplietošanu ar citām valsts aģentūrām ASV IDD veic saskaņā ar Nolīgumu. Koplietošanu veic katrā gadījumā atsevišķi, to reģistrē un veic, pamatojoties uz rakstisku vienošanos. Arī datu koplietošana ar trešām valstīm tiek interpretēta stingri un arī ir saskaņā ar Nolīgumu. Vispārīgs ieteikums ir šāds: pirms nākamās kopīgās pārskatīšanas paredzēt vēl vienu Nolīguma iekšēju pārskatīšanu, ko veic IDD Privātuma aizsardzības birojs. Abas puses ierosina nākamo kopīgo pārskatīšanu rīkot 2015. gada pirmajā pusē. Tiek arī ierosināts cik iespējams drīz un jebkurā gadījumā līdz 2014. gada 1. jūlijam nodrošināt pāreju uz push metodi, kā noteikts Nolīguma 15. panta 4. punktā. Turklāt tiek ieteikts ASV un ES kopīgi strādāt pie tā, lai veicinātu kopīgu pārsūtīšanas standartu, īpaši IATA, aviokompāniju un valdības izstrādātā PNRGOV standarta, izmantošanu. Šajā sakarā būtu apsveicami, ja IATA diskusijās par kopīgu push standartu tiktu iekļauts arī jautājums par kopīgu ad hoc push standartu. Neraugoties uz Nolīguma īstenošanu, joprojām ir nepieciešami daži uzlabojumi. Pirmkārt, tas attiecas uz Nolīguma 8. panta 1. punktā paredzētā sešu mēnešu perioda, pēc kura jāveic PDR datu anonimizēšana, skaitīšanas sākšanu. Pašlaik šo periodu sāk skaitīt tikai no brīža, kad tiek veikta jaunākā PDR atjaunināšana IDD Automatizētajā identifikācijas sistēmā (ATS), kura satur PDR datus, nevis tad, kad PDR dati tiek ielādēti ATS. Tiek ieteikts sešu mēnešu periodu sākt piemērot no dienas, kad PDR dati tiek ielādēti ATS (t.s. ATS Load Date), kas ir pirmā diena, kad dati tiek ievietoti ATS, nevis tā, kā tiek darīts pašlaik, jo tas aizkavē sešu mēnešu perioda piemērošanu (līdz jaunākajai PDR datu atjaunināšanai ATS). Otrkārt, īpaša uzmanība būtu jāpievērš pull metodes ad hoc izmantošanai. IDD tiek ieteikts papildus pašreizējiem reģistriem veikt labāku uzskaiti par iemesliem, kādēļ katrā gadījumā ad hoc tiek izmantota pull metode, jo tas ļautu labāk novērtēt šīs metodes, kura ir paredzēta vienīgi kā izņēmums, izmantošanas proporcionalitāti un efektīvāk veikt tās revīziju. Treškārt, IDD tiek aicināts ievērot savas saistības nodrošināt savstarpīgumu un proaktīvi koplietot individuālus PDR datus un analītisko informāciju, kas izriet no PDR datiem, ar ES dalībvalstīm un attiecīgā gadījumā ar Eiropolu un Eurojust. Ceturtkārt, tiek ieteikts nodrošināt to tiesību aizsardzības mehānismu labāku pārskatāmību, kas ir pieejami saskaņā ar ASV tiesību aktiem. Šāda pārskatāmība ļautu pasažieriem, kuri nav ASV pilsoņi vai likumīgie iedzīvotāji, apstrīdēt IDD lēmumus saistībā ar PDR datu izmantošanu, īpaši gadījumos, kad šādu datu izmantošana varētu būt par iemeslu ieteikumam pārvadātajiem atteikt personai iekāpšanu. Visbeidzot, IDD arī īstenoja pasākumus, kas pārsniedz Nolīguma prasības. IDD paredz 48 stundu laikā paziņot Eiropas Komisijai par piekļuvi sensitīviem datiem. IDD ir ieviesis jaunu procedūru, lai reizi ceturksnī pārraudzītu un pārskatītu ATS īstenošanu un pārskatītu visus ceļotāju mērķtiecīgas atlases scenārijus, analīzi un noteikumus, lai nodrošinātu, ka tie ir proporcionāli un līdz minimuma tiek samazināta ietekme uz bona fide ceļotāju pilsoniskajām tiesībām un brīvībām un privātumu un netiek pieļauta ceļotāju diskriminācija. Neatkarīgi no 23. panta 1. punkta, kurā paredzēta Nolīguma kopīga izvērtēšana pēc četriem gadiem no tā spēkā stāšanās dienas, iepriekšēja novērtēšana attiecībā uz to, vai PDR kalpo mērķim sniegt atbalstu cīņā pret terorismu un citiem noziegumiem, kam ir pārrobežu raksturs, apliecināja, ka PDR sniedz IDD iespēju veikt visu pasažieru novērtējumu līdz pat 96 stundas pirms izlidošanas, kas dod IDD pietiekami laika, lai veiktu visas iepriekšējās darbības pārbaudes pirms pasažiera ierašanās un sagatavoties atbilstīgai rīcībai. Šāda apstrāde arī palīdz IDD izlemt, vai pasažieris būtu ielaižams lidmašīnā vai ne. Tā arī dod IDD iespēju veikt riska novērtējumus, pamatojoties uz mērķtiecīgas atlases noteikumiem, kas balstīti uz dažādiem scenārijiem, lai identificētu "nezināmus" potenciāli augsta riska indivīdus. Turklāt PDR sniedz iespēju sasaistīt pasažierus un identificēt noziedzniekus, kas ir piederīgi vienam un tam pašam noziedzīgam grupējumam. Saskaņā ar IDD sniegto informāciju PDR sekmīgi izmanto arī, lai noteiktu noziedznieku uzvedības tendences ceļojot, piemēram, izprotot, kādus maršrutus viņi izmanto. Šim paziņojumam pievienotajā kopīgās pārskatīšanas ziņojumā ir trīs nodaļas. 1. nodaļā ir sniegts pārskats par pārskatīšanas kontekstu un šīs darbības mērķi un procesuālajiem aspektiem. 2. nodaļā ir izklāstīti kopīgās pārskatīšanas galvenie konstatējumi un jautājumi, kuriem IDD būtu jāpievēršas turpmāk. Šo nodaļu papildina A pielikums, kurā iekļauta anketa un IDD sniegtās atbildes. Visbeidzot, 3. nodaļā sniegti vispārīgie secinājumi, kas izriet no pārskatīšanas darbības. B pielikumā iekļauts pārskatīšanu veikušo ES un ASV grupu dalībnieku saraksts.